Serial ATA

Serial ATA (angl. Advanced Technology Attachment) – atminties įrenginių (daugiausia kietųjų diskų) prijungimo prie kompiuterio standartas. Šis standartas buvo pasiūlytas 2003 m., juo pakeičiant anksčiau naudotą ATA standartą, kurį nuo šiol siūloma vadinti Parallel ATA.

Serial ATA duomenys perduodami nuosekliai. Parallel ATA duomenys perduodami lygiagrečiai (daugeliu gijų vienu metu).

Serial ATA kabeliai turi tik septynias gijas (Parallel ATA turėjo 40 ar net 80 gijų). Tokie kabeliai daug siauresni ir juos lengviau išvedžioti. Be to, siauri kabeliai netrukdo oro cirkuliacijai kompiuterio korpuse, todėl pagerėja aušinimo sąlygos. Vidiniai Serial ATA kabeliai gali būti iki metro ilgio. Šiame standarte atsisakyta Parallel ATA buvusios galimybės vienu kabeliu prijungti kelis įrenginius („šeimininką“ ir kai kada net du „vergus“). Kiekvienas Serial ATA kabelis prijungia vieną įrenginį.

Serial ATA taip pat numato naują maitinimo jungties standartą, kuris irgi skiriasi nuo anksčiau naudotos Molex jungties. Ši jungtis turi net 15 kontaktų. Toks didelis kontaktų skaičius paaiškinamas galimybe teikti net tris maitinimo įtampas (3,3 V, 5 V ir 12 V). Be to, maitinimo galingumui padidinti kiekvienai įtampai naudojama po tris jungties kontaktus (penki kontaktai yra įžeminti).

Skirtingai nuo Parallel ATA, Serial ATA įrenginius galima išjungti ir įjungti kompiuteriui dirbant. Be to, Serial ATA įrenginys turi vidinę skaitymo/rašymo komandų eilę ir gali optimizuoti tikrąją siunčiamų komandų vykdymo seką. Tai padidina darbo greitį kuomet vienu metu lygiagretūs procesai skaito ar rašo keletą skirtingų failų (dažnai pasitaiko serverių darbe).

Serial ATA versijos 
Pirmoji Serial ATA versija, SATA/150, dirba 1,5 GHz dažniu, perduodama iki 150 MB/s (MegaBaitų per sekundę). Tai nėra daug daugiau nei Parallel ATA (133 MB/s arba 1064 Mb/s), tačiau, kaip jau minėta, šie kabeliai patogesni kitais požiūriais. 2004 m. pasirodė dvigubai greitesnė SATA/300 - 300 MB/s, kuri dirba 3 GHz dažniu. 2008 metų pabaigoje bus galutinai išleistas dar dvigubai greitesnis standartas.

Signalo perdavimas 

Septynių kabelio jungties išvadų paskirtis nurodyta žemiau pateiktoje lentelėje.

Išvadai A+ ir A- (siuntimui) bei B+ ir B- (priėmimui) sudaro diferencialines poras (parafaziai signalai): jei pliusiniame įėjime įtampa didesnė nei minusiniame, perduodamas loginis vienetas. Jei įtampa didesnė minusiniame įėjime, perduodamas loginis nulis. Pliusinis ir minusinis signalai paduodami atitinkamai į greitaeigio diferencialinio imtuvo tiesioginį ir inversinį įėjimus. Jo išėjime gaunama nuosekli bitų seka. Pagal standartą, linijos charakteringoji varža yra 100 omų. Liniją suderinus abiejuose galuose gaunama siųstuvo apkrovos varža 50 omų.

Formuojamų loginių signalų lygiai atitinka LVDS standartą.

Išoriniai Serial ATA įrenginiai 
Standartas taip pat numato išorinių Serial ATA įrenginių prijungimo iki dviejų metrų ilgio kabeliu galimybę. Taip pasiekiamas perdavimo greitis 2006 m. buvo iki šešių kartų didesnis nei naudojant USB ar FireWire (IEEE 1394).

Nuorodos 
 Serial ATA working group specifications 
 Tom's Hardware controller tests
 Serial ATA tinkamumas Linux sistemoms, suderinamų įrenginių sąrašas.

Jungtys